Gelaran kelab tersohor Belanda telah diputuskan melalui perlawanan semula oleh segelintir kelab-kelab yang pernah memenangi liga wilayah masing-masing sejak penubuhan kejuaraan bola sepak di negara tersebut sehingga tahun 1954. Pertandingan ini dilakukan secara amatur semata-mata; Persatuan Bola Sepak Diraja Belanda ("Koninklijke Nederlandse Voetbalbond", KNVB) menolak apa-apa bentuk pembayaran serta menggantung pemain yang ditangkap menerima gaji atau yuran pemindahan. Dorongan untuk memajukan kemahiran bola sepak profesional pada peringkat negara mula berputik pada awal tahun 1950an setelah banyak anggota pasukan negara Belanda berpindah ke luar negeri untuk mencari pendapatan yang lebih lumayan. KNVB biasanya akan menggantung pemain-pemain ini lalu mencegah mereka dari muncul dalam pasukan negara. Selepas berlakunya banjir Laut Utara pada tahun 1953, pemain-pemain Belanda di luar negara (yang terutamanya bermain di liga Perancis) menganjurkan suatu perlawanan amal bersama pasukan negara Perancis di Paris. Perlawanan ini diboikot oleh KNVB, namun kemenangan pasukan Belanda mengalahkan Perancis (2-1) membuka mata orang ramai mengenai kehebatan yang boleh dicapai mereka melalui permainan bola sepak profesional. Untuk melayani kepentingan perlawanan sebegini yang semakin meningkat, suatu persatuan pembangkang sepak bola profesional iaitu Persatuan Bola Sepak Profesional Belanda ("Nederlandse Beroeps Voetbal Bond", NBVB) serta liganya yang tersendiri diasaskan untuk musim 1954-1955. Pada 3 Julai 1954, KNVB bertemu dengan sekumpulan pengerusi kelab amatur yang bimbang pemain-pemain terbaik dari kelab-kelab tersebut akan menyertai pasukan profesional. Pertemuan yang digelar "slaapkamerconferentie" ('persidangan bilik tidur') membawa kepada penerimaan KNVB terhadap semi-profesionalisme dengan berat hatinya.